На основу члана 11.став 1. и члана 38б став1. Закона о порезима на имовину ("Сл. гласник РС", бр. 26/2001, 45/2002, 80/2002, 135/2004, 61/2007, 5/2009, 101/2010, 24/2011, 78/2011, 57/2012 - УС, 47/2013 и 68/2014-др. закон...86/2019, 144/2020 и 118/21), члана 8. Закона о финансирању локалне самоуправе („Службени гласник РС“, број: 62/06...112/21-др.закон), и члана 85. став 1. тачка 1. Статута општине Блаце („Службени лист општине Блаце“, број:5/19), Одељење за буџет, финансије, локалну пореску администрацију и јавне набавке доставља:

**НАЦРТ ОДЛУКЕ**

**О УТВРЂИВАЊУ СТОПА ПОРЕЗА НА ИМОВИНУ У ОПШТИНИ БЛАЦЕ**

**Члан 1.**

Овом одлуком утврђују се стопе пореза на имовину на права на непокретностима које се налазе на територији општине Блаце,за имаоце тих права, односно пореске обвезнике.

**Члан 2.**

Стопе пореза на имовину у општини Блаце утврђују се:

1.На непокретности пореског обвезника који води пословне књиге - 0,40%.

2.На земљишту код обвезника који не води пословне књиге - 0,30%.

3.На непокретности пореског обвезника који не води пословне књиге, осим на земљишту:

|  |  |
| --- | --- |
| НА ПОРЕСКУ ОСНОВИЦУ | ПЛАЋА СЕ НА ИМЕ ПОРЕЗА |
| (1) до 10 000 000 динара | 0.40% |
| (2) од 10 000 000 до 25 000 000 динара | порез из подтачке (1) + до 0,6% на износ преко 10.000.000 динара |
| (3) од 25 000 000 до 50 000 000 динара | порез из подтачке (2) + до 1,0% на износ преко 25.000.000 динара |
| (4) преко 50 000 000 динара | порез из подтачке (3) + до 2,0% на износ преко 50.000.000 динара |

**Члан 3.**

Утврђивање, контролу и наплату пореза на имовину по овој одлуци врши општинска управа у складу са Законом о порезима на имовину.

**Члан 4.**

Ступањем на снагу ове одлуке престаје да важи Одлука о утврђивању елемената пореза на имовину за територију општине Блаце („Службени лист општине Блаце“, број: 6/13 и 2/14).

**Члан 5.**

Ова Одлука ће бити објављена у “Службеном листу општине Блаце”,а после ступања на снагу, и на Интернет порталу општине Блаце - [www.blace.org.rs](http://www.blace.org.rs).

**Члан 6.**

Ова Одлука ступа на снагу осмог дана од дана објављивања у „Службеном листу општине Блаце“, а примењиваће се од 1. јануара 2023.године.

Број: III- 03-436- 2147/2022

У Блацу, 03.10.2022.године

Руководилац одељења НАЧЕЛНИК

Наташа Коцић Јасмина Лапчевић с.р.

Порески инспектор

Ивана Дуњић с.р.

О Б Р А З Л О Ж Е Њ Е

Законски основ за доношење одлуке о стопама пореза на имовину произлази из:

-Члана 8. Закона о финансирању локалне самоуправе, који уређује да скупштина јединице локалне самоуправе утврђује висину стопе пореза на имовину, осим пореза на пренос апсолутних права и пореза на наслеђе и поклон, до висине највише стопе прописане законом којим се уређују порези на имовину,

- Члана 11. Закона, којим је уређено да стопе пореза на имовину износе:

1) на права на непокретности пореског обвезника који води пословне књиге - до 0,4%;

2) на права на земљишту пореског обвезника који не води пословне књиге - до 0,3%;

3) на права на непокретности пореског обвезника који не води пословне књиге, осим на земљишту:

|  |  |
| --- | --- |
| НА ПОРЕСКУ ОСНОВИЦУ | ПЛАЋА СЕ НА ИМЕ ПОРЕЗА |
| (1) до 10 000 000 динара | 0.40% |
| (2) од 10 000 000 до 25 000 000 динара | порез из подтачке (1) + до 0,6% на износ преко 10.000.000 динара |
| (3) од 25 000 000 до 50 000 000 динара | порез из подтачке (2) + до 1,0% на износ преко 25.000.000 динара |
| (4) преко 50 000 000 динара | порез из подтачке (3) + до 2,0% на износ преко 50.000.000 динара |

Висину стопе пореза на имовину до прописаних износа утврђује:

Скупштина јединице локалне самоуправе одлуком у истој висини за све врсте непокретности обвезника који води пословне књиге, односно у истој висини за све врсте земљишта обвезника који не води пословне књиге, у свим зонама исте јединице локалне самоуправе.

У случају да скупштина јединице локалне самоуправе не утврди висину пореске стопе, или је утврди преко наведеног максималног износа пореских стопа, порез на имовину утврдиће се применом највише одговарајуће пореске стопе на права на непокретности обвезника који води пословне књиге, односно обвезника који не води пословне књиге.

Члан 38б став 1. Закона, према коме се порез на имовину утврђује за календарску годину, применом одредаба Закона, као и одлуке скупштине јединице локалне самоуправе на чијој територији се имовина налази о стопама пореза на имовину и других аката које су јединице локалне самоуправе донеле на основу овлашћења из Закона, који важе на дан 1. јануара пореске године.

Скупштина јединице локалне самоуправе надлежна је да донесе одлуку о стопама пореза на имовину. Донета одлука објављује се на начин на који се објављују општи акти јединице локалне самоуправе која је ту одлуку донела, као и на интернет страни те јединице локалне самоуправе.

Скупштина јединице локалне самоуправе није овлашћена да утврђује различиту стопу пореза зависно од врсте објеката (на пример, различиту стопу за производне објекте, за стамбене објекте, за гараже...), нити за различите обвезнике који воде, односно који не воде пословне књиге (на пример, зависно од врсте њихове делатности, од чињенице у која су правна лица разврстани обвезници: мала, велика, средња, микро и сл.) - већ искључиво према критеријумима из члана 11. Закона , да ли су то непокретности обвезника који води пословне књиге или обвезника који не води пословне књиге и да ли је реч о земљишту или другим непокретностима обвезника који не води пословне књиге.

Порез на имовину утврђује се по стопама које је одлуком прописала скупштина јединице локалне самоуправе, под условима да:

- одлука важи на дан 1. јануара пореске године;

- ако су одлуком прописане пореске стопе ниже или исте као максимално дозвољене стопе уређене Законом (стопе које су одлуком прописане у вишем износу од максималне стопе из члана 11. Закона неће се примењивати, већ ће се порез утврдити по највишој стопи за одговарајуће непокретности из члана 11. Закона).

Одељење за буџет, финансије, локалну

пореску администрацију и

јавне набавке